Pätnásťročný kapitán

Pätnásťročný kapitán (1878, Un capitaine de quinze ans) je slávny dobrodružný román francúzskeho spisovateľa Julesa Verna z jeho cyklu Podivuhodné cesty (Les Voyages extraordinaires). Okrem množstva znalostí z entomológie, námorníctva a prírodopisu Afriky, román poukazuje na hrôzy obchodu s otrokmi v druhej polovici 19. storočia.

 Obsah románu 

Román sa odohráva v roku 1873 a rozpráva dobrodružný príbeh o pätnásťročnom plavčíkovi americkej veľrybárskej lodi Pútnik Dickovi Sandovii. Dick bol ako nemluvňa nájdený na ulici v New Yorku a bol vychovaný majiteľom lode, sanfraciským lodiarom Weldonom, ktorý ho bral ako svoje vlastné dieťa.

Pútnik pod vedením kapitána Hulla plával z neúspešného lovu veľrýb z južných častí Tichého oceánu späť do San Francisca. V Aucklande na Novom Zélande vyzdvihol ešte pani Weldonovú, ženu majiteľa lode, a jeho syna Jacka (oboch tu musel pán Weldon pred časom zanechať kvôli Jackovej chorobe). Ďalšími cestujúcimi sa stali černoška Nan, opatrovateľka malého Jacka, bratranec Benedikt (čo bol vzdialený príbuzný Weldona a vášnivý entomológ) a Negoro, zamĺknutý portugalský lodný kuchár, o ktorom toho nikto veľa nevedel. Pri plavbe zachránil Pútnik z nájdeného vraku ešte päť černochov, medzi nimi siláka Herkula, a tiež psa Dinga, ktorý z neznámych dôvodov Negora nenávidel.

Po nejakom čase postihla loď Pútnik katastrofa. Celá posádka lode vrátane kapitána Hulla zahynula pri love na veľrybu, ktorá chránila svoje mláďa. Dick ako jediný zvyšný námorník, je nútený sa ujať riadenie lode. Netuší však, že majú na lodi zločinca. Jednej noci vloží Negoro tajne pod kompas magnet a ostatné navigačné prostriedky pokazí. Pretože je Dick Sand príliš mladý na výpočty podľa hviezd, pláva loď zlým smerom. Nakoniec je loď v hroznej búrke ťažko poškodená a cestujúci sú nútení pri neznámom brehu Pútnika opustiť. Druhý deň zistia, že Negoro zmizol, a stretávajú v džungli muža menom Harris. Ten sa im predstaví ako starší Američan a scestovaný lovec a oznámi im, že sú v Bolívii. Ďalej im sľúbi, že ich zavedie do haciendy San Felice svojich priateľov a poskytne im všetku pomoc,

Po niekoľkých dňoch pochodu do vnútrozemia, keď mali prejsť dlhú cestu k haciende, začínalo byť Dickovi divné, prečo v okolí Ánd, ako túto oblasť označil Harris, nerastú kaučukovníky a nevyskytujú sa tu kolibríky po ktorých toľko túžil malý Jack. Keď sa mu Harris snažil nahovoriť, že vidia pštrosa miesto žirafy, a keď zbadal hrochov a počul rev leva, začínalo mu pomaly dochádzať, že sú v Afrike, a že Harris musel byť s Negorom dohovorený. Iba bratranec Benedikt je nadšený objavom afrických druhov hmyzu v Južnej Amerike.

Potom čo Harris utečie sú všetci zajatí miestnymi domorodcami, rozdelení a odovzdaní do otrokárskej karavány. Úbohá Nan cestou zahynie (ako ostatne väčšina zajatých černochov). Jediný, komu sa podarí utiecť, je Herkules so psom Dingom. Keď dorazí do Kazondu, centra obchodu s otrokmi, dozvedá sa Dick od Harissa, že pani Weldonová a Jack sú mŕtvi. V hneve Harrisa zabije a je Negorom odsúdený na smrť. Pani Weldonová sa zatiaľ, spolu s bratrancom Benediktom a Jackom, schovávala v jednej osade, pretože Negoro chcel za nich získať od pána Weldona výkupné.

Jedného dňa, po dlhých a na to obdobie nezvyčajných dažďoch, dorazil do osady slávny šaman, aby tieto dažde zažehnal. Ten ukázal na pani Weldonovú a malého Jacka ako na príčinu dažďov, a hlúpi domorodci vrátane krutej kráľovnej nechali obrovského nehovoriaceho šamana zajatcov bez slov odniesť. Bol to však Herkules, ktorý pravého šamana zajal. Herkules zachránil aj bratranca Benedikta a tiež Dicka Sanda, ktorý mal zahynúť ako obeť miestnemu práve zosnulému kráľovi.

Všetci (vrátane psa Dinga) sa na malej loďke prikrytej lístím vypravili po prúde rieky k moru. Jedného dňa narazili na brehu rieky na chatrč, kde našli list, z ktorého sa dozvedeli, že Negoro bol sprievodca známeho cestovateľa, ktorého okradol a zavraždil a že Dingo bol cestovateľov pes. V čase, keď všetci čítali list, sa k chatrči prikradol Negoro, ktorý sa vrátil pre svoj ukrytý lup. Zúrivý Dingo ho zabil, ale pretože Negoro stačil ešte psa bodnúť nožom, verný pes skonal.

Ostatní čoskoro objavili pobrežie, nalodili sa na portugalskú loď, ktorá ich doviezla do San Franciska. Dick Sand, ktorý bol pánom Weldonom odmenený za statočnosť a za vrátenie jeho blízkych, vyštudoval námornícku školu a stal sa kapitánom.

 Iné projekty 

 Externé odkazy 
 Anglický preklad románu na stránkach projektu Gutenberg 
 http://jv.gilead.org.il/zydorczak/capit00.htm francúzsky text románu

 Zdroje 

Kategória:Podivuhodné cesty
Kategória:Knihy z 1878
Kategória:Knihy Julesa Verna
Kategória:Sfilmované romány
Kategória:Romány 19. storočia